《班姬怨》
明代·孙蕡

燕燕复燕燕，飞来尾涎涎。朝辞乌衣国，暮入昭阳殿。

羽毛一何好，似许令侬羡。遂令同辇人，咫尺不相见。

新爱易旧欢，物情有迁变。白日尚移光，君恩讵能遍。

怀今思独永，感昔泪如线。秋草沿玉阶，流尘满纨扇。

纨扇知妾心，携持自障面。时来即所遇，势失贵亦贱。

庭树秋风生，无劳匣中怨。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。